Doi tineri, de 20 și 25 de ani, din localitatea Toporu, județul Giurgiu au fost reținuți pentru 24 de ore, după ce și-au agresat unchiul.
Incidentul a avut loc în data de 18 martie, seara, când cei doi tineri au iscat un scandal, pe fondul unui conflict mai vechi.
Cei doi l-au agresat pe unchiul lor, prin aplicarea de lovituri cu un obiect tăietor înțepător (n.red- probabil cuțit), în zona abdomenului și a brațului stâng.
Victima , unchiul celor doi tineri, este un bărbat în vârstă de 37 de ani. Bărbatului agresat i-au fost acordate îngrijiri medicale la fața locului, acesta refuzând transportarea la o unitate spitalicească.
De asemenea, din cercetări, a reieșit faptul că unul din tinerii agresori ar fi distrus, cu un topor, poarta de acces a curții persoanei vătămate.
Polițiștii au întocmit formularul de evaluare a riscului, conform prevederilor legale, rezultând că există risc iminent, fiind emis ordin de protecție provizoriu, fără măsura de a purta un dispozitiv electronic de supraveghere, întrucât bărbatul agresat nu ar fi dorit acest lucru.
La data de 19 martie, pe baza probatoriului administrat, sub coordonarea unui procuror din cadrul Parchetului de pe lângă Judecătoria Giurgiu, bărbații bănuiți de săvârșirea infracțiunilor de violență în familie, lovirea sau alte violențe și distrugere, au fost reținuți, pentru 24 de ore.
Miercuri, 20 martie, unitatea de parchet competentă a dispus, față de aceștia, măsura controlului judiciar, pentru 60 de zile.
(Jurnal)
Foto: imagine ilustrativă